b'\n_START_ARTICLE_\nHelsingin Mikaelin seurakunta\n_START_PARAGRAPH_\nHelsingin Mikaelin seurakunta (entinen Mellunkyl\xc3\xa4n seurakunta) on Suomen evankelis-luterilaisen kirkon seurakunta It\xc3\xa4-Helsingiss\xc3\xa4. _NEWLINE_Sen toimialueeseen kuuluvat Mellunkyl\xc3\xa4, Kontula, Vesala, Mellunm\xc3\xa4ki, Kurkim\xc3\xa4ki, Kivikko ja \xc3\x96stersundom.\n_START_SECTION_\nHistoria\n_START_PARAGRAPH_\nMellunkyl\xc3\xa4n seurakunta perustettiin 1. tammikuuta 1981, kun Vartiokyl\xc3\xa4n seurakunta jaettiin. Pohjoisesta osasta muodostettiin uusi Mellunkyl\xc3\xa4n seurakunta. Kirkkoherroina toimivat vuosina 1981\xe2\x80\x931998 Armas Viita (s. 1934),  1998-2009 Pentti Miettinen (s. 1953)._NEWLINE_Vuonna 2018 seurakunnan alueella kirkkoon kuului vain 44,3\xc2\xa0% asukkaista, joka oli Helsingin alhaisin kuulumisprosentti. Seurakunnan vuosibudjetti oli noin 2,2 miljoonaa euroa.\n_START_SECTION_\nHelsinki laajenee it\xc3\xa4\xc3\xa4n\n_START_PARAGRAPH_\nVuodenvaihteessa 2008\xe2\x80\x932009 seurakunnan v\xc3\xa4kiluku kasvoi, kun osa Sipoota liitettiin Helsinkiin, ja liitosalueelta seurakuntaan siirtyi j\xc3\xa4seni\xc3\xa4 Sipoon suomenkielisest\xc3\xa4 seurakunnasta. Seurakunnan nimi muutettiin Helsingin Mikaelin seurakunnaksi p\xc3\xa4\xc3\xa4kirkkonsa Mikaelinkirkon mukaan 1. hein\xc3\xa4kuuta 2009 alkaen. Paikallisesti siit\xc3\xa4 k\xc3\xa4ytet\xc3\xa4\xc3\xa4n Mikaelin seurakunta -nimityst\xc3\xa4, mutta virallisissa yhteyksiss\xc3\xa4 Helsingin-etuliite on tarpeen, koska Turussa on Turun Mikaelinseurakunta -niminen seurakunta.\n_START_SECTION_\nToimipisteet\n_START_PARAGRAPH_\nSeurakunnalla on kaksi kirkkoa, Kontulan Mikaelinkirkko, joka on samalla seurakunnan p\xc3\xa4\xc3\xa4toimipaikka sek\xc3\xa4 \xc3\x96stersundomin kirkko. \xc3\x96stersundomin kirkko on nykyisen Helsingin kaupungin alueen vanhin. Kivikossa sijaitsee Pyh\xc3\xa4n Jys\xc3\xa4yksen seurakuntatalo ja Mellunm\xc3\xa4ess\xc3\xa4 seurakuntakeskus.\n_START_SECTION_\nNykyhallinto ja ty\xc3\xb6ntekij\xc3\xa4t\n_START_PARAGRAPH_\nSeurakunnan kirkkoherrana on toiminut vuodesta 2010 Martti H\xc3\xa4kk\xc3\xa4nen (s.1959).  _NEWLINE_Seurakunnassa ty\xc3\xb6skenteli tammikuussa 2015 kirkkoherran lis\xc3\xa4ksi kymmenen pappia.'